FI Euroopan unionin virallinen lehti C 364/43

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 364/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”WEIßLACKER” / ”ALLGÄUER WEIßLACKER”

EY-nro: DE-PDO-0005-0986–10.4.2012

SMM ( ) SAN ( X )

1. Nimi

”Weißlacker” / ”Allgäuer Weißlacker”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juustot

3.2 Kuvaus 1 kohdassa nimetystä tuotteesta

Weißlacker on kuoreton puolikova juusto, jossa on vaalea lakkamainen kitti. Se on kuution muotoinen, ja yhden sivun pituus on 11–13 cm. Painoltaan se on 1–2 kg, ja se voidaan pakata pienempiin 0,5 kg eriin. Juuston pinta on väriltään valkoisesta keltaiseen, ja sitä peittää varsinaisen kuoren asemasta ohut lakkamainen kitti. Sisältä juusto on kirkkaan valkeahko. Juusto on rasvamainen mutta ei tahmainen. Sen reikäinen massa kypsyy kauttaaltaan tasaisesti. Maku on erittäin pikantti ja hieman väkevä, ja tuoksu on kyseiselle juustolajille tyypillinen. Rasvapitoisuus on yleensä 45 prosenttia kuiva-aineesta, mutta se voi olla myös 40–50 prosenttia kuiva-aineesta. Kuiva-ainepitoisuus on rasvapitoisuuden mukaan 45–49 prosenttia ja suolapitoisuus noin 5 prosenttia. Tämän Allgäun alueelta tulevan alkuperäisen juuston valmistukseen käytetään vain pastöroitua lehmänmaitoa, suolaa, erityisiä mikrobiviljelmiä sekä juoksutetta.

3.3 Raaka-aineet (ainoastaan jalostetut tuotteet)

Kyseisellä maantieteellisellä alueella pidetyistä lehmistä saatu maito

3.4 Rehu (ainoastaan eläinperäiset tuotteet)

Lypsylehmien tärkeänä perusravintona ovat tuoreet ja säilötyt kasvit, joita saadaan kyseisen maantieteellisen alueen laitumilta ja niityiltä.

Vaatimuksena on, että vähintään 70 prosenttia lehmien ravinnosta on peräisin tuotantoalueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maidon tuotannon ja käsittelyn, juuston valmistuksen ja varastoinnin ja kypsytyksen on tapahduttava kuvatun maantieteellisen alueen sisäpuolella.

3.6 Viipalointia, raastamista, pakkaamista jne. koskevat erityiset säännöt

–

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Weißlacker-juusto tuotetaan Schwabenin hallintopiirissä. Tuotantoalueeseen kuuluvat myös Baden-Württembergissa sijaitsevat piirikunnat Ravensburg ja Bodenseekreis.

5. Yhteys maantieteelliseen alueeseen

5.1 Maantieteellisen alueen erityisyys

Weißlacker-juustoa valmistivat ensimmäistä kertaa vuonna 1874 Kramerin veljekset Wertachissa (Allgäussa). He saivat valmistusta varten vuonna 1876 jopa kuninkaallisen patentin. Weißlacker on toisin sanoen maailman ensimmäinen patentoitu juusto. Weißlacker-juustoa on tähän mennessä valmistettu perinteisesti yksinomaan maantieteellisellä alueella.

Weißlacker-juuston valmistuksen perustana ovat erityiset kylmästä pitävät maitohappobakteeriviljelmät, joita on hoidettu ja kehitetty jo vuosisatojen ajan ja joita on tähän mennessä käytetty yksinomaan kyseisellä maantieteellisellä alueella. Allgäussa on karttunut bakteeriviljelmien hoitoon ja kehittämiseen liittyvää osaamista, ja sitä on näihin päiviin asti pidetty yllä yksinomaan Schwabenin hallintopiirissä Baijerissa sekä siihen rajoittuvissa piirikunnissa Baden-Württembergissä. Lisäksi valmistus edellyttää pitkän varastointiajan vuoksi alan erityisosaamista, jota vanhempi juustonvalmistajasukupolvi siirtää Allgäussa perinteisesti edelleen nuoremmalle sukupolvelle. Tästä syystä valmistusta koskeva osaaminen ei ole missään vaiheessa ylittänyt maantieteellisen alueen rajoja.

Alueen lehmien perusravinto on yleensä luonteeltaan tyypillistä alppialueen kasvistoa.

5.2 Tuotteen erityisyys

Weißlacker-juuston erityisyys on tulosta erityisten kylmästä pitävien bakteeriviljelmien käytöstä. Bakteeriviljelmät muodostavat kypsytysajan lopussa ohuen lakkamaisen kitin, jollaista ei ole missään muussa juustossa. Kitti muodostuu 6–8 °C:n lämpötilassa tapahtuvan 12–15 kuukautta kestävän kypsytyksen jälkeen. Weißlacker-juustolle on tyypillistä myös suuri suolapitoisuus.

Weißlacker erottuu muista juustoista erityisen pikantin makunsa ja tuoksunsa ansiosta. Tämän ainutlaatuisen vahvan vivahteensa juusto saa rasvan hajoamisvaiheiden myötä. Näiden ominaisuuksien vuoksi Weißlacker-juusto on hyvässä maineessa kuluttajien keskuudessa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Kyseisen juuston tuoksu ja maku sekä erityiset ominaisuudet perustuvat meijereiden perinteiseen valmistusmenetelmään ja alueellisesti rajattuun osaamiseen. Weißlacker-juuston erityisyyden taustalla on myös kyseisen alueen kasvillisuus, joka muodostaa lypsylehmien perusravinnon valmistusalueella. Erityiset bakteeriviljelmät, joita on jo pitkään perinteisesti käytetty yksinomaan kyseisellä maantieteellisellä alueella, ovat Weißlacker-juustolle ominaisen ainutlaatuisen tuoksun taustalla.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (3))

http://register.dpma.de/DPMAregister/geo/detail.pdfdownload/21450

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.